สายการบิน เพิ่มความเข้มงวดตรวจสอบเอกสารหลักฐานสำคัญในการควบคุมโรคโควิด-19 จากผู้โดยสารที่เข้าและออก ภายใต้โครงการนำร่องด้านการท่องเที่ยว
นายสุทธิพงษ์ คงพูล  ผู้อำนวยการสำนักงานการบินพลเรือนแห่งประเทศไทย หรือ กพท. เปิดเผยว่า เพื่อยกระดับการดำเนินมาตรการเฝ้าระวังป้องกันโรคโควิด-19 ให้รัดกุมมากขึ้น โดยเฉพาะกรณีผู้โดยสารที่เดินทางเข้ามาประเทศไทย ภายใต้โครงการนำร่องด้านการท่องเที่ยว หรือ Phuket Sandbox และต้องการเดินทางออกจากพื้นที่  Sandbox ไปยังจังหวัดอื่นภายในประเทศ กพท.จึงออกประกาศแนวทางปฏิบัติ ตั้งแต่วันนี้ (24 ก.พ.) เป็นต้นไป ก่อนออกบัตรโดยสารให้แก่ผู้โดยสาร ผู้ดำเนินการสนามบินและผู้ดำเนินการเดินอากาศเส้นทางบินภายในประเทศ ต้องตรวจสอบเอกสารสำคัญของผู้โดยสารตามมาตรการป้องกันโรคของจังหวัดปลายทางอย่างเคร่งครัด ในกรณีเดินทางออกนอกพื้นที่จังหวัด นำร่องด้านการท่องเที่ยว ไปยังพื้นที่จังหวัดอื่นในราชอาณาจักร หากตรวจสอบแล้วพบว่าเป็นผู้โดยสารที่เข้ามาในราชอาณาจักรภายใต้โครงการนำร่องด้านการท่องเที่ยว ให้ตรวจสอบหลักฐานการพำนักอยู่ในพื้นที่จังหวัดนำร่องด้านการท่องเที่ยวให้เป็นไปตามมาตรการก่อนเดินทางออกจากราชอาณาจักร หรือเดินทางออกนอกพื้นที่จังหวัดนำร่องด้านการท่องเที่ยวไปยังพื้นที่จังหวัดอื่นภายในราชอาณาจักร หากเอกสารไม่ถูกต้องหรือไม่ครบถ้วน ให้ระงับการออกบัตรโดยสารแก่ผู้โดยสารนั้น โดยเงื่อนไขการเดินทางเข้า - ออกและมาตรการควบคุมโรคของแต่ละจังหวัดสามารถตรวจสอบได้จากเว็บไซต์อย่างเป็นทางการของศูนย์บริหารสถานการณ์โควิด - 19 กระทรวงมหาดไทย ที่ www.moicovid.comอย่างไรก็ตาม ในวันนี้ (24 ก.ค.) สายการบินบางกอกแอร์เวย์ส จะทำการบินเส้นทาง ภูเก็ต-สมุย และสายการบินนกแอร์ทำการบินเส้นทาง ภูเก็ต-อู่ตะเภา ทาง กพท. จึงได้ประสานกับสายการบินดังกล่าวแล้วเพื่อเน้นย้ำให้ตรวจสอบอย่างเข้มงวดและปฏิบัติตามมาตรการของรัฐบาลอย่างเคร่งครัด สำหรับผู้โดยสารที่เดินทางมาจากโครงการ Sandbox และต้องการเดินทางไปยังจังหวัดอื่นในประเทศไทย ให้สอบถามสายการบินก่อนการเดินทาง เพื่อให้มั่นใจว่าได้จัดเตรียมเอกสารครบถ้วนก่อนการเดินทาง